এই তন্বীগ্রন্থে লেখিকা প্রায় ছ’শোর কাছাকাছি প্রবাদের অবতারণা করেছেনঃ তাতে যেমন আছে সুশীলবাবুর বইয়ে লিখিত প্রবাদের নবরূপ/ব্যাখ্যা তেমনই বহু বহু প্রবাদ/প্রবচন যেগুলো সেই মহাগ্রন্থে ঠাঁই পায়নি। ভাগ্যিস কল্যাণীদি ধরে রেখেছিলেন, নয়তো কোথায় কবে হারিয়ে যেত এরা। এ’সব তাঁর বামুনমাসি, ফরাসি-পিসিমাদের (গ্রন্থখানি এঁদেরই উৎসর্গীকৃত) গালেগল্পে চলা কথ্য, ঠাঁই পায়নি কোনো অভিধানে, কিন্তু আপন মনের মাধুরী মিশায়ে মিশিয়ে আছে মনের মধ্যিখানে। এ’সবের হার্দিক মিল তাই অতি গহনে, কেবল কাগজে কলমে নয়।